Paġna Il-COSAC tara l-analiżi ta' nofs il-perjodu tal-Istrateġija Ewropa 2020 bħala pass ewlieni lejn l-appoġġ tal-irkupru mill-kriżi ekonomika u finanzjarja u lejn l-użu sħiħ tal-potenzjal tal-ekonomiji Ewropej għat-tkabbir u l-impjiegi billi ġġib mill-ġdid il-fiduċja taċ-ċittadini u tan-negozji tal-UE, kif ukoll tas-swieq. Filwaqt illi tqis il-progress li nkiseb fir-rigward tal-implimentazzjoni tal-miri tal-Ewropa 2020, il-COSAC hija tal-opinjoni li Strateġija Ewropa 2020 imġedda għandha ssegwi l-għanijiet li ġejjin: li tikkontribwixxi sabiex l-ekonomiji reali u finanzjarji jkunu allineati aħjar; li issaħħaħ il-miri dwar l-impjiegi, il-faqar u l-esklużjoni soċjali u tieħu miżuri addizzjonali urġenti f'dawn l-oqsma, filwaqt illi tqis li sa issa l-implimentazzjoni ma kinetx sodisfaċenti wisq; li tuża indikaturi soċjali, kif stabbiliti fir-Rapport dwar il-Mekkaniżmu ta' Twissija, biex jiġi mmonitorjat l-eżitu soċjali negattiv u biex jiġu mmexxija 'l quddiem miżuri pożittivi dwar il-faqar, l-ugwaljanza u l-inklużjoni soċjali; li ttejjeb il-governanza ta' Ewropa 2020 bl-għan ta' koordinazzjoni aħjar tal- miri u l-objettivi tal-istrateġija tat-tkabbir tal-UE fi ħdan is-Semestru Ewropew u tal-kisba ta' bilanċ aħjar bejn ir-restrizzjonijiet fiskali u l-aġenda tat-tkabbir u l-kompetittività, fir-rigward tal-objettivi, il-linji gwida, l-inizjattivi u r-rakkomandazzjonijiet speċifiċi għall-pajjiż. Għal dak il-għan, il-prijoritajiet tas-Suq Uniku u l-Kompetittività Industrijali għandhom jiġu integrati fi ħdan is-Semestru Ewropew; li tiżviluppa, fejn fattibbli, indikaturi addizzjonali b'dimensjoni kwalitattiva aktar milli l-objettivi numeriċi unidimensjonali attwali, eż. indikatur tal-"kwalità tal-impjieg" li jgħin biex jiġu identifikati n-numri tal-foqra li jaħdmu; li timxi minn approċċ ta' "wieħed tajjeb għal kulħadd" fil-kisba ta' miri u fl-indirizzar ta' disparitajiet reġjonali bejn u fi ħdan l-Istati Membri, li huwa ta' importanza kbira sabiex jiġu evitati l-inugwaljanzi reġjonali li qegħdin jikbru; li ttejjeb is-"sjieda" ta' Ewropa 2020 fuq livell reġjonali, billi ssaħħaħ id-dimensjoni tagħha orjentata lejn ir-reġjuni. li tirrikonoxxi li l-Istati Membri se jonqsu milli jwasslu l-objettivi tal-istrateġija jekk l-implimentazzjoni tkun immexxija b'mod ċentrali b'approċċ minn fuq għal isfel u mhux inklużiv, u li din hija dgħufija tal-Istrateġija. Il-COSAC hija konvinta li r-reviżjoni ta' Ewropa 2020 se tkun aktar effettiva jekk titwettaq fi ħdan il-qafas ta' strateġija ġenerali tal-UE li jkollha l-għan kemm li tikseb rati ogħla ta' tkabbir fil-pajjiżi Ewropej kollha kif ukoll li tnaqqas l-iżbilanċi tal-ġid li attwalment qegħdin jikbru fi ħdan l-UE. Għal dak il-għan, huwa essenzjali li tiġi aggregata d-domanda u jiġu supplimentati miżuri ta' konsolidazzjoni fiskali li jiffavorixxu t-tkabbir filwaqt illi jsir użu mill-klawsoli ta' flessibbiltà stabbiliti fil-Patt ta' Stabbiltà u Tkabbir (PST), tal-inqas mill-Istati Membri li jistgħu jagħmlu dan. Għal dan il-għan, il-COSAC tilqa' l-impenn tal-Kunsill Ewropew (Konklużjonijiet tat-23-24 ta' Ottubru) għal implimentazzjoni mingħajr dewmien tal-linji gwida stabbiliti fl-Aġenda Strateġika għall-Unjoni fi Żminijiet ta' Bidla, b'mod partikolari dawk relatati mal-impjiegi, it-tkabbir u l-kompetittività u dawk immirati lejn l-għoti tas-setgħa liċ-ċittadini tagħha u l-protezzjoni tagħhom. Hija tappoġġja għalkollox l-istedina mill-Kunsill Ewropew lill-Kummissjoni, il-Kunsill u l-Istati Membri biex tikkonverti dan l-approċċ f'azzjonijiet ta' politika konkreti. Il-COSAC tappoġġja għalkollox l-intenzjoni l-ġdida tal-Kummissjoni li tniedi inizjattiva li timmobilizza EUR 300 biljun f'investiment pubbliku u privat addizzjonali matul il-perjodu 2015-2017. Tilqa' t-twaqqif ta' Task Force, immexxija mill-Kummissjoni u l-Bank Ewropew tal-Investiment, inkarigata li tidentifika l-azzjonijiet konkreti li huma meħtieġa biex tingħata spinta lill-investiment. Dawn jinkludu numru ta' proġetti potenzjalment vijabbli ta' rilevanza Ewropea li se jitniedu dalwaqt jew fuq terminu medju. F'dan ir-rigward, il-COSAC titlob lill-Istituzzjonijiet tal-UE biex jieħdu din l-inizjattiva ta' investiment 'il quddiem mingħajr dewmien. Fl-istess ħin, il-COSAC tindika li l-pjan imsemmi hawn fuq waħdu ma jistax ikun suffiċjenti sabiex jinkisbu l-għanijiet minquxa fl-Istrateġija Ewropa 2020. Konsegwentement, għandha titqies żieda fir-riżorsi allokati għall-implimentazzjoni tal-Istrateġija fl-okkażjoni tar-reviżjoni ta' nofs il-perjodu tal-Qafas Finanzjarju Pluriennali 2014-2020. Il-COSAC titlob li n-nefqa pubblika relatata mal-implimentazzjoni tal-programmi kofinanzjati mill-Fondi Strutturali u ta' Investiment Ewropej tkun eskluża kompletament mid-definizzjoni ta' defiċits strutturali tal-Patt ta' Stabbiltà u Tkabbir, minħabba li din hija nefqa ddedikata sabiex jintlaħqu l-miri tal-Istrateġija Ewropa 2020 u li tappoġġja l-kompetittività, it-tkabbir u l-ħolqien tal-impjiegi, speċjalment f'dak li jikkonċerna l-impjiegi għaż-żgħażagħ. Il-COSAC tinnota li maġġoranza ta' Parlamenti/Kmamar nazzjonali iaraw bħala pożittiv l-implimentazzjoni tad-dispożizzjonijiet tat-Trattat ta' Lisbona li jagħtu setgħat ġodda lill-parlamenti nazzjonali, u temmen li dawn id-dispożizzjonijiet ġew applikati bl-aħjar mod possibbli, b'impatt pożittiv fuq il-funzjonament tajjeb tal-Unjoni, b'mod speċjali b'referenza għall-informazzjoni pprovduta mill-istituzzjonijiet tal-UE, il-parteċipazzjoni f'kooperazzjoni interparlamentari, u kontrolli ta' sussidjarjetà. Il-COSAC tinnota li xi Parlamenti/Kmamar indikaw użu eċċessiv ta' atti delegati mill-Kummissjoni Ewropea, filwaqt li oħrajn enfasizzaw li elementi essenzjali m'għandhomx ikunu s-suġġett ta' delega ta' setgħat u li l-interpretazzjoni tal-kunċett ta' "durata tad-delega tas-setgħat" m'għandhiex twassal għal delega ta' setgħa bla limitu ta' żmien. Fl-opinjoni ta' xi Parlamenti/Kmamar, dawn il-prattiki jistgħu jċaħħdu lill-parlamenti nazzjonali mis-setgħa tagħhom, mogħtija mit-trattati, li jeżaminaw bir-reqqa kwalunkwe emenda għad-dispożizzjonijiet li kienu l-oġġett ta' delega. L-involviment sħiħ tal-Parlament Ewropew fil-proċedura tal-oġġezzjoni għas-setgħa u r-revoka tagħha jidher li jiżgura l-kontroll demokratiku fil-każijiet kollha. Xi Parlamenti/Kmamar talbu wkoll li delegi ta' setgħa futuri m'għandhomx jeċċedu limitu ta' żmien ta' ħames snin, b'estensjoni taċita għal perjodu ieħor ta' ħames snin, soġġetta għal preżentazzjoni ta' rapport mill-Kummissjoni Ewropea. Il-COSAC tilqa' aktar sforzi biex jiġi żgurat li ftehimiet leġiżlattivi bikrija fl-ewwel qari fil-qafas tal-proċess leġiżlattiv tal-UE jkunu aktar simplifikati u eħfef. Filwaqt illi tinnota l-kritika mqajma dwar in-nuqqas ta' trasparenza u l-iskrutinju insuffiċjenti mill-parlamenti nazzjonali fir-rigward tan-negozjati li għaddejjin bħalissa fil-fażi ta' trilogu, tistieden lill-istituzzjonijiet kollha tal-UE biex jieħdu kont ta' dan it-tħassib. Jekk proposta tiġi mibdula b'mod sinifikanti matul in-negozjati interistituzzjonali, il-COSAC tistieden lill-parlamenti nazzjonali jitolbu lill-Gvernijiet rispettivi tagħhom informazzjoni dettaljata u biex jeżaminaw bir-reqqa l-proposta emendata qabel ma jintlaħaq ftehim fil-Kunsill. Il-COSAC tinnota li l-maġġoranza ta' Parlamenti/Kmamar huma favur il-ħolqien ta' strumenti ġodda mmirati lejn l-involviment tal-parlamenti nazzjonali fit-teħid ta' deċiżjonijiet tal-UE mingħajr ebda bidla formali fit-Trattat. L-iktar ideat rikorrenti – li lista kompluta tagħhom hija inkluża fit-22 Rapport Biennali – jinkludu proċedura possibbli ta' "karta ħadra", djalogu politiku msaħħaħ, skrutinju/kunsiderazzjoni ta' abbozz ta' ftehimiet ta' kummerċ u titjib tal-proċedura tal-"karta safra". Il-COSAC tista' tieħu dawn l-ideat bħala punt ta' tluq għal aktar diskussjoni dwar il-modi kif titrawwem aktar kooperazzjoni interparlamentari. Il-COSAC tistieden lill-istituzzjonijiet tal-UE u lill-Istati Membri jiftħu diskussjoni dwar rwol aktar b'saħħtu għall-Parlament Ewropew u l-parlamenti nazzjonali, filwaqt illi tqis ir-rwol kumplimentari u r-rabta istituzzjonalizzata bejn il-livelli Ewropej u nazzjonali u fid-dawl tal-fatt li l-parteċipazzjoni tal-parlamenti nazzjonali fit-teħid tad-deċiżjonijiet tal-UE għadha ma ġietx integrata għalkollox fid-dibattitu dwar il-leġittimità demokratika u l-funzjonament aħjar tal-Unjoni Ewropea. Il-COSAC tinnota li m'hemm l-ebda dibattitu dwar aktar żvilupp tal-proċess tal-integrazzjoni Ewropea fuq l-aġenda tal-maġġoranza tal-Parlamenti/Kmamar; madankollu, il-COSAC tinnota li xi Parlamenti/Kmamar għandhom opinjoni pożittiva dwar dan, inkluż mil-lat federali, u li oħrajn jopponu dan il-proċess. Il-COSAC tinnota li l-Politika Ewropea tal-Viċinat u l-iżvilupp tagħha jikkostitwixxu l-prijorità strateġika fit-tul tal-Unjoni, fejn kemm il-Mediterran kif ukoll is-sħubija Ewropea huma l-elementi ewlenin. Il-COSAC tinnota li l-Mediterran u l-Lvant Nofsani huma oqsma ta' rilevanza strateġika għall-UE u l-Istati Membri tagħha; tikkunsidra li wara l-enfasi leġittima u meħtieġa mqiegħda fuq it-tkabbir tat-Tramuntana u tal-Lvant matul dawn l-aħħar għoxrin sena, issa huwa essenzjali li tiġi stabbilita mill-ġdid il-prijorità strateġika tal-fruntiera tan-Nofsinhar tal-Unjoni; tenfasizza li l-preżenza u l-viżibbiltà tal-Unjoni għandhom ikomplu jiġu msaħħa permezz tal-provvista kredibbli ta' assistenza lis-sħab reġjonali tagħna, fil-qafas tal-Politika tal-Viċinat, b'enfasi partikolari fuq l-appoġġ ta' riformi domestiċi, it-tisħiħ tal-istituzzjonijiet demokratiċi, il-promozzjoni tat-tkabbir sostenibbli u inklużiv u l-involviment tas-soċjetà ċivili, f'konformità mal-prinċipju tas-sjieda u r-responsabbiltà komuni. Il-COSAC tilqa' l-Komunikazzjoni tal-Kummissjoni tat-8 ta' Ottubru 2014 dwar l-Istrateġija tat-Tkabbir u l-Isfidi Ewlenin 2014-15 tal-Unjoni Ewropea, filwaqt li tinnota l-progress li sar mill-pajjiżi tal-Balkani tal-Punent fil-qasam tal-integrazzjoni Ewropea, u tenfasizza l-importanza tal-kontinwazzjoni tal-politika tat-tkabbir bħala kontribut importanti għall-implimentazzjoni tar-riformi interni fil-pajjiżi kandidati u pajjiżi kandidati potenzjali. Il-COSAC tilqa' r-rivitalizzazzjoni riċenti tal-programmi u l-inizjattivi żviluppati fil-qafas tal-Unjoni għall-Mediterran u tenfasizza l-komplementarjetà tagħhom mal-miżuri ta' appoġġ inklużi fil-Politika tal-Viċinat u l-kapaċità tagħhom li jattiraw u jinvolvu ħafna parteċipanti pubbliċi u privati. Il-COSAC tinnota wkoll li l-kooperazzjoni fost l-Istati Membri u l-pajjiżi taż-żona tal-Mediterran tista' tiġi supplimentata b'paradigmi ta' sħubiji ġodda, li jagħtu prijorità lil approċċ komuni dettaljat li jmur lil hinn mill-bilateraliżmu u l-kooperazzjoni deċentralizzata, sabiex jissaħħaħ il-livell subnazzjonali u jiġu involuti s-soċjetà ċivili u l-partijiet interessati rilevanti kollha (assoċjazzjonijiet, universitajiet, NGOs), bil-flessibbiltà meħtieġa sabiex tiġi żgurata l-fattibbiltà tal-programmi. F'dan il-qafas, għandhom jingħataw prijorità l-proġetti kulturali u l-proġetti għall-ġenerazzjonijiet il-ġodda. Il-COSAC tesprimi tħassib dwar ir-riskji ta' aktar destabilizzazzjoni fil-Libja u tenfasizza l-ħtieġa li tiġi ppreżervata l-integrità territorjali u l-unità nazzjonali tagħha; dwar it-theddida ta' sigurtà maħluqa mill-Istat Iżlamiku awtodikjarat fl-Iraq u l-Levante (ISIL); dwar l-eskalazzjoni riċenti tal-kunflitt fil-Lvant Nofsani, u fl-istess ħin tinkoraġġixxi kemm lill-Iżraeljani kif ukoll lill-Palestinjani jerġgħu jidħlu f'negozjati għal ftehim finali bbażat fuq soluzzjoni ta' żewġ Stati; dwar in-negozjati wieqfa għal soluzzjoni paċifika għall-kunflitt fis-Sirja. Il-COSAC tistieden lill-Unjoni tiżviluppa risposti konġunti, politikament qawwija u effettivi, sabiex jissaħħaħ impenn lejn l-iżvilupp ta' strateġija ta' sigurtà reġjonali ġdida u aġġornata. Il-COSAC tesprimi tħassib serju dwar it-tġdid ta' tensjonijiet fil-Lvant tal-Mediterran u titlob lit-Turkija tirrispetta d-drittijiet sovrani tar-Repubblika ta' Ċipru fiż-Żona Ekonomika Esklussiva. Il-COSAC tixtieq ukoll li jsir progress fin-negozjati mmexxija min-NU għas-soluzzjoni tal-problema ta' Ċipru skont ir-riżoluzzjonijiet rilevanti tan-NU u l-valuri u l-prinċipji tal-Unjoni Ewropea. Il-COSAC tafferma mill-ġdid l-importanza tal-Politika tas-Sħubija tal-Lvant tal-UE. Id-demokratizzazzjoni, il-modernizzazzjoni u l-prospettiva għal Sħubija tal-Lvant Ewropea reali jibqgħu essenzjali għall-UE u l-Istati Membri tagħha; filwaqt illi jitqiesu d-differenzi reġjonali fl-iżvilupp u l-kapaċità differenti li tirriżulta sabiex tinvolvi ruħha għalkollox fil-proċessi. Il-COSAC tirrikonoxxi wkoll il-ħtieġa tar-reviżjoni u t-tiġdid tal-għanijiet tas-Sħubija tal-Lvant definiti fid-Dikjarazzjoni Konġunta tas-Summit ta' Praga dwar is-Sħubija tal-Lvant. Il-COSAC tilqa' l-elezzjonijiet parlamentari riċenti fl-Ukrajna. L-elezzjonijiet immarkaw pass importanti fl-aspirazzjonijiet tal-Ukrajna biex jikkonsolidaw elezzjonijiet demokratiċi f'konformità mal-impenji internazzjonali tagħha. Il-COSAC tilqa' wkoll l-applikazzjoni proviżorja ta' partijiet importanti tal-Ftehim ta' Assoċjazzjoni bejn l-UE u l-Ukrajna mill-1 ta' Novembru 2014; dan se jkun strument ewlieni għat-twettiq tar-riformi li huma tant meħtieġa fl-Ukrajna fis-snin li ġejjin, sostnuti mill-appoġġ tal-UE. Proċess ta' riforma rinvigorat, inkluż it-tnedija ta' djalogu nazzjonali madwar il-pajjiż, se jkun kruċjali fid-dawl tal-assoċjazzjoni politika tal-Ukrajna u l-integrazzjoni ekonomika mal-UE u sabiex jiġu kkonsolidati l-unità u l-koeżjoni interna tal-Ukrajna. Il-COSAC tikkundanna l-intervent militari tar-Russja fl-Ukrajna; tistieden lir-Russja tieħu passi konkreti biex ittaffi l-kriżi fl-Ukrajna tal-Lvant billi twaqqaf il-moviment ta' ġellieda armati u armi min-naħa għall-oħra tal-fruntiera bejn ir-Russja u l-Ukrajna, billi żżomm 'il bogħod mill-attivitajiet ta' separatisti armati fir-reġjuni tal-Lvant tal-Ukrajna u tirrispetta għalkollox l-integrità territorjali u s-sovranità tal-Ukrajna. Il-COSAC titlob lill-istituzzjonijiet tal-UE u l-parlamenti tal-Istati Membri biex jistabbilixxu kriterji ċari għall-indirizzar tal-applikazzjoni ulterjuri jew it-tneħħija tas-sanzjonijiet kontra l-Federazzjoni Russa, skont il-konklużjonijiet tal-Konferenza Interparlamentari għall-Politika Estera u ta' Sigurtà Komuni (PESK) u tal-Politika ta' Sigurtà u ta' Difiża Komuni (PSDK) tal-5-7 ta' Novembru 2014; fost oħrajn, dawn il-kriterji għandhom jinkludu l-irtirar komplut tal-forzi armati Russi mit-territorji okkupati tal-Ukrajna u mir-reġjun tal-fruntiera tal-Ukrajna, u l-affermazzjoni mill-ġdid tal-integrità territorjali tal-Ukrajna, kemm fil-Krimea kif ukoll fir-Reġjuni tal-Lvant. Il-COSAC tistieden lir-Russja terġà tassumi r-rwol tagħha bħala sieħeb strateġiku tal-UE, f'ambjent reġjonali paċifiku u mġedded. Huwa kruċjali, għall-istabbiltà politika u ekonomika medja u fit-tul, reġjonali u globali, li l-Federazzjoni Russa turi l-isforzi tagħha li jkollha relazzjoni kooperattiva u kostruttiva mal-UE. Il-COSAC tenfasizza r-rwol importanti li l-aġenziji tal-UE jista' jkollhom fl-implimentazzjoni tal-politiki tal-UE f'diversi oqsma, fit-twettiq ta' stħarriġ indipendenti u fil-provvediment ta' assistenza u kompetenzi bbażati fuq evidenza lill-istituzzjonijiet tal-UE u lill-Istati Membri, biex b'hekk jgħinu lill-istituzzjonijiet jikkonċentraw fuq il-kompiti ewlenin tat-tfassil tal-politika u jikkontribwixxu għat-tisħiħ tal-kooperazzjoni bejn l-Istati Membri u l-UE f'oqsma ta' politika ewlenin. Il-COSAC tinnota li xi Parlamenti/Kmamar esprimew tħassib fir-rigward tar-rwol u l-funzjonament ta' xi aġenziji tal-UE, b'mod speċjali b'referenza għan-nuqqas ta' sorveljanza, governanza u kontabbiltà adegwati, ir-riskju li aġenziji jinqabdu minn interessi settorjali, l-utilità jew il-valur għall-flus tal-aġenziji, il-proliferazzjoni tagħhom u d-duplikazzjoni possibbli tal-attivitajiet tagħhom, u tħeġġeġ li dawn il-fatturi jingħataw aktar konsiderazzjoni, bl-aktar mod dettaljat u trasparenti qabel ma jiġu proposti u stabbiliti aktar aġenziji. Il-COSAC tappoġġja t-talba tal-Parlament Ewropew għall-introduzzjoni ta' bażi legali għat-twaqqif ta' aġenziji li jistgħu jwettqu l-kompiti eżekuttivi u implimentattivi speċifiċi mogħtija lilhom mill-Parlament Ewropew u l-Kunsill skont il-proċedura leġiżlattiva ordinarja. Il-COSAC tikkunsidra l-mekkaniżmi attwali li jagħmlu lill-aġenziji responsabbli quddiem il-Parlament Ewropew bħala adegwati, għalkemm huwa essenzjali li jiġu esplorati strumenti li jippermettu li l-parlamenti nazzjonali jagħmlu monitoraġġ ta' dawn l-aġenziji. Il-COSAC tinnota li sal-lum huma biss ftit il-parlamenti nazzjonali jagħmlu użu mill-informazzjoni jew l-esperjenzi pprovduti mill-aġenziji tal-UE fil-qafas tal-attivitajiet tagħhom fil-forma ta' studji, rapporti, statistiċi, jew fil-qafas ta' laqgħat formali u informali. Ir-relazzjonijiet bejn il-parlamenti nazzjonali u l-aġenziji tal-UE għandhom ikomplu jittejbu billi jissaħħu l-kuntatti u l-kooperazzjoni u billi tinkoraġixxi l-aġenziji tal-Unjoni Ewropea jżommu l-parlamenti nazzjonali infurmati bl-aktar mod wiesa' dwar l-attivitajiet u l-programm ta' ħidma tagħhom.
Extracted from C_181_2015.html